《拟出塞行》
清代·汪瑔

丈夫既许国，不复论死生。按剑出门去，万里如家庭。

登高望山川，长啸天为青。安知百世下，史册书姓名。

将军出马邑，校尉驰龙城。战苦戈戟残，道远霜雪清。

野马嘶落日，哀笳动连营。此时不封侯，嗟哉李北平。

作者简介：（1828—1891）浙江山阴人，客居广东，遂为番禺人，字芙生，一字越人，学者称谷庵先生。光绪间，先后入刘坤一、曾国荃幕，办理中外交涉。晚岁隐居著述。有《随山馆集》、《松烟小录》、《旅谭》等。